Úrad vlády SR						 Na rokovanie vlády SR
Sekcia hospodárskej politiky					 dňa  13.12.2001
									 k číslu:  8039 / 2001
									 k bodu: 15

Stanovisko

k   Správe   o  odstraňovaní   škôd   spôsobených   antropogénnou   činnosťou  
v lesnom hospodárstve

I.

	Materiál predkladá minister pôdohospodárstva z vlastnej  iniciatívy.

	Účelom predloženia materiálu je rámcové vyhodnotenie plnenia programu ozdravných opatrení  v  lesoch  SR, prijatého  uznesením vlády SR č. 302/1996 k vyhodnoteniu plnenia realizačného programu na odstraňovanie škôd spôsobovaných antropogénnou činnosťou, najmä imisiami na lesných ekosystémoch a jeho aktualizácii. 

	Program  (podľa aktualizácie v roku 1996) predpokladal uskutočniť plošné ozdravné opatrenia v najviac postihnutých oblastiach lesov s nákladmi v rokoch 1996 - 2000 vo výške 3,390 mld Sk. Z toho preventívne opatrenia s nákladmi 2,510 mld Sk sa mali financovať zo Štátneho fondu zveľaďovania lesa (zo "ŠFZL" v skutočnosti bolo poskytnutých 71,5 mil. Sk  a spolu s vlastnými zdrojmi š.p. Lesy SR bolo vynaložených 87,1 mil. Sk)  a nápravné opatrenia za 0,880 mld Sk  mali byť financované zo Štátneho fondu životného prostredia  (zo "SFŽP" v skutočnosti bol poskytnutý 1 mil. Sk).

	Prehľad o dotáciach  lesnému hospodárstvu uvádza  príloha č. 5. Chronológia postupov   MP SR   pri  uplatňovaní  finančných  prostriedkov   zo  ŠFŽP  je  uvedená  
v Prílohe č. 4.

	V zhodnotení  situácie (na str. 6) sa konštatuje, že možnosti financovania rozsiahlejšej plošnej realizácie ozdravných opatrení v  lesoch  z prostriedkov štátneho  rozpočtu  sú   minimálne.   V  predloženom   návrhu   uznesenia   vlády  SR 
(v bode B.1) sa preto navrhuje zrušiť vpredu citované uznesenie vlády SR.

II.

	Vyhodnotenie pripomienkového konania uvádza akceptovanie došlých pripomienok.  Pripomienky nezaslalo MF SR.

III.

	Predložená správa sa orientuje na odôvodnenie navrhovaného zrušenia uznesenia vlády SR č. 302/1996 nedostatkom finančných prostriedkov na realizáciu programu na odstraňovanie skôd spôsobených antropogénnou činnosťou, najmä imisiami na lesných ekosystémoch.

	Materiál nebol predložený na Poradu ekonomických ministrov vlády SR,  ani na  rokovanie Rady vlády SR pre trvalo udržateľný rozvoj.

	V závere správy (na str. 7) sa však upozorňuje, že  štátna lesnícka politika, vychádzajúca  z celospoločenských potrieb, pri prijatí návrhu však zostane nenaplnená, čím sa  radikálne zvyšujú riziká nezabezpečenia dlhodobej funkčnosti  lesov, najmä ich verejnoprospešných funkcií, so všetkými negatívnymi dôsledkami.

	Vzhľadom na uvedené nepovažujeme za vhodné zrušiť citované uznesenie vlády SR a  tým  program  ozdravenia lesov  do času, pokiaľ nebude na rokovanie vlády SR predložená  jeho prijateľná náhrada po stránke vecnej  a realistická  po finančnej stránke.

	Odporúčame vláde SR zobrať na vedomie predloženú správu a  namiesto navrhnutého  zrušenia  uznesenia vlády SR č. 302/1996  prijať nasledovný bod  návrhu uznesenia vlády SR, alebo v zázname z rokovania vlády, napr..
(vláda  SR)
"B.  ukladá 
       ministrovi pôdohospodárstva
       ministrovi životného prostredia       
       B.1  v spolupráci s podpredsedníčkou vlády pre európsku integráciu a s ministerkou financií predložiť na rokovanie vlády  návrh  nového Programu odstraňovania škôd  v lesných ekosystémoch  do roku 2010, s termínom – do 31.5.2002".

Bratislava 10.12.2001